वस्त्र मंत्रालय
केंद्रीय मंत्री श्रीमती स्मृति जुबिन ईरानी और श्री पीयूष गोयल ने खिलौना उद्योग के मुख्य कार्यकारी अधिकारियों के साथ बातचीत की
श्री पीयूष गोयल ने खिलौना उद्योग को सरकार की ओर से पूर्ण सहयोग का आश्वासन दिया, कहा कि उद्योग को अपने उत्पादों की गुणवत्ता में सुधार पर ध्यान देना चाहिए
श्रीमती ईरानी ने कहा कि भारतीय खिलौना उद्योग का भविष्य उज्ज्वल है, उन्होंने पारंपरिक भारतीय खिलौनों पर फिर से ध्यान देने की आवश्यकता पर बल दिया
वाणिज्य और उद्योग, रेलवे और उपभोक्ता मामले और खाद्य एवं सार्वजनिक वितरण मंत्री श्री पीयूष गोयल ने आज खिलौना उद्योग को सरकार की ओर से पूर्ण समर्थन और सहयोग का आश्वासन दिया। द इंडिया टॉय फेयर  2021 के सीईओ सत्र में बोलते हुए उन्होंने कहा कि टॉय क्लस्टर्स की सहायता करने, व्यवसाय के माहौल को आसान बनाने, पर्यावरण की मंजूरी पाने और महत्वपूर्ण नियमों के अनुपालन में कोई कसर नहीं छोड़ी जाएगी। मंत्री ने घोषणा की कि जहां भी खिलौना क्लस्टर स्थापित किया जा रहा है, भारतीय मानक ब्यूरो  उत्पादों की गुणवत्ता के परीक्षण के लिए प्रयोगशालाओं की स्थापना करेगा। उन्होंने यह भी आश्वासन दिया कि परीक्षण के लिए शुल्क जल्द ही काफी कम हो जाएंगे, जिससे उद्योग की अनुपालन लागत में कमी आएगी।
श्री गोयल ने उद्योगों से आग्रह किया कि वे अपने उत्पादों की गुणवत्ता, घटक आपूर्तिकर्ताओं की गुणवत्ता में सुधार पर ध्यान दें और गुणवत्ता मानकों को पूरा करें क्योंकि यही एकमात्र तरीका है जिससे गुणवत्ता को लेकर मानसिकता बदलेगी और हम दुनिया के साथ जुड़ सकते हैं। उन्होंने कहा कि उत्पादों के निर्माता के रूप में भारत को गुणवत्ता वाले उत्पाद उपलब्ध कराने होंगे। उन्होंने कहा, 'जिस क्षण हम अच्छी गुणवत्ता कायम करने लगेंगे, हम स्वाभाविक रूप से अंतर्राष्ट्रीय व्यापार में अहम प्लेयर बन जाएंगे। यह केवल गुणवत्ता की संस्कृति है जो हमें दुनिया के साथ जुड़ने में मदद करेगी और आपूर्ति श्रृंखला और भविष्य के व्यवसायों के लिए हमारे अपने योगदान का विस्तार करने में मदद करेगी। गुणवत्ता कभी भी लागत पर नहीं आती है, यह एक लागत बचाने वाली चीज है। हमारे भारतीय गुणवत्ता परिषद ने विभिन्न भारतीय और आयातित खिलौनों के सैंपल टेस्ट किए हैं। खिलौने असुरक्षित और खराब गुणवत्ता के पाए गए। यह गुणवत्ता नियंत्रण आदेश का मूल था। हर क्षेत्र में भारतीय उत्पादों की गुणवत्ता को उन्नत करना होगा। भारत में हम जो भी कार्य करें उसकी विशेषता के रूप में गुणवत्ता को हासिल करना होगा।'
श्री गोयल ने कहा कि हमें पूरे खिलौना उद्योग की फिर से कल्पना करने की जरूरत है, हमें अपनी व्यावसायिक योजनाओं पर फिर से काम करना होगा और हमें उद्योग को मजबूत बनाने और वैश्विक आपूर्ति श्रृंखला का हिस्सा बनने के लिए हमारे काम करने के तरीके में नवीनता लानी होगी। उन्होंने कहा कि प्रधानमंत्री श्री नरेन्द्र मोदी के नेतृत्व में यह सरकार खिलौनों के 85 प्रतिशत आयात और 15 प्रतिशत स्वदेशी उत्पादन की वर्तमान स्थिति को बदलने और इसे 360 डिग्री बदलने के लिए काम करेगी।
इस अवसर पर बोलते हुए कपड़ा और महिला एवं बाल विकास मंत्री श्रीमती स्मृति जुबिन ईरानी ने इस बात पर खुशी जताई कि प्रधानमंत्री द्वारा उद्घाटन किए गए आज पहली बार आयोजित 'द इंडिया टॉय फेयर' को 21 लाख से ज्यादा पंजीकरण और बड़ी संख्या में प्रदर्शकों के रूप में शानदार प्रतिक्रिया मिली है। भारतीय खिलौनों को नवीनतम रूप देने की आवश्यकता पर जोर देते हुए उन्होंने कहा कि खिलौनों में भारतीय विरासत, नायकों और स्थलों को प्रतिबिंबित करना चाहिए। सीखने के एक उपकरण के रूप में खिलौनों की भूमिका के महत्व पर जोर देते हुए श्रीमती ईरानी ने कहा कि राष्ट्रीय शिक्षा नीति न केवल खिलौनों के साथ सीखने के लिए नई प्रेरणा देती है बल्कि विशेष रूप से भारत सरकार द्वारा सहायता प्राप्त शिक्षण केंद्रों में खिलौनों की खरीद का अवसर प्रदान करती है। इस बात का जिक्र करते हुए कि हमारे 85 प्रतिशत खिलौने विदेश से आते हैं, उन्होंने उद्योग के प्रतिनिधियों से न केवल भारतीय उपभोक्ताओं के लिए बल्कि वैश्विक बाजार के लिए खिलौने बनाने का भी आह्वान किया। उन्होंने कहा कि भारत अपने आप में एक बड़ा खिलौना बाजार है और भारतीय खिलौना उद्योग का भविष्य उज्ज्वल है।
द इंडिया टॉय फेयर का पहला दिन प्रख्यात भारतीय और अंतर्राष्ट्रीय वक्ताओं को साथ लाया, जिसमें पैनल चर्चा और वेबिनार के माध्यम से टॉय डिजाइन और मैन्यूफैक्चरिंग पर बात हुई। 'इलेक्ट्रॉनिक्स खिलौनों में संवर्धित रियलिटी/वर्चुअल रिएलिटी की भूमिका' पर पैनल चर्चा में संवर्धित रिएलिटी, वर्चुअल रिएलिटी, मिश्रित रिएलिटी  में विकास के अवसरों और खिलौना उद्योग में उत्पादन और विनिर्माण से लेकर रीटेल और मार्केटिंग तक पर उसके प्रभाव की बात की गई। 'प्रारंभिक बचपन के विकास में ओपन एंडेड और जेंडर-न्यूट्रल खिलौनों के इस्तेमाल' पर आयोजित एक वेबिनार में बच्चे के विकास के वर्षों में खेल की शक्ति और महत्व पर बात की गई। इसमें छोटे बच्चों के संस्थानों में खिलौने उपलब्ध कराने और शैक्षिक उपकरणों के रूप में खिलानों के साथ अध्यापन का माहौल तैयार करने की बात शामिल है। 'विशेष आवश्यकताओं वाले बच्चों के लिए बहु-संवेदी खिलौनों का विकास' पर वेबिनार में समावेशी और बहु-संवेदी उत्पादों को बनाने और विकसित करने की आवश्यकता पर बात हुई जो विशेष जरूरतों वाले बच्चों और अन्य बच्चों के विकास में मदद करते हैं। इस आयोजन के पहले दिन की अन्य गतिविधियों में रोबोटिक्स पर एक डेमो, ड्रोन कंपनियों द्वारा खिलौना उद्योग में आर्टिफिशियल इंटेलिजेंस और ड्रोन टेक्नोलॉजी, आईआईटी और आईआईएससी के छात्र, बच्चों के विकास में खिलौने के महत्व पर स्कूली बच्चों के लिए गतिविधि, चन्नापटना टॉय क्लस्टर क्राफ्ट प्रदर्शन और मोबाइल क्रेचेज द्वारा जन्म से 6 साल तक के बच्चों के खेलने के लिए उपलब्ध स्थानीय सामग्रियों से खिलौने बनाने पर एक गतिविधि शामिल रही।